Den tidligere AaB-målmand overvejer sin fremtid efter stoppet i Superligaklubben.

36-årige Karim Zaza vil meget gerne fortsætte karrieren, og derfor åbner målmanden også for en tur i 1. division. - Hvis jeg kan få tingene til at passe sammen, kan det godt være en mulighed, siger Karim Zaza til Ekstra Bladet om et muligt skifte til den næstbedste danske fodboldrække. Indtil nu har Zaza optrådt for AaB, men til målmandens store overraskelse ønskede klubben ikke at forlænge hans kontrakt. Målmanden nævner også et karrierestop som en mulighed. - Jeg føler, jeg har et par gode år i mig. På den anden side kan det godt ende med, at jeg stopper karrieren. Jeg synes, det er en skam, hvis jeg ikke kan fortsætte. For jeg har fortsat meget at bidrage med, siger Zaza.